Bekende meme-meisie neem eie leweDie bekende meme. (Foto: TLC/YouTube) Die werklikheidster wat onbepland bekend geword het nadat sy ŉ meme geword het, is op 16-jarige ouderdom dood nadat sy selfmoord gepleeg het. Kailia Posey, wat as jong kind in die werklikheidsprogram Toddlers and Tiaras verskyn het, is vroeër vandeesweek in Washington in die VSA oorlede. Haar familie het die nuus aan die Amerikaanse poniekoerant TMZ bevestig. “Hoewel sy ŉ bekwame tiener met ŉ blink toekoms was, het sy ongelukkig in een onstuimige oomblik die oorhaastige besluit geneem om haar lewe te beëindig.” Die omstandighede rakende haar dood is nog nie bekend nie. Kailia se gesin is verpletter deur haar onverwagse dood en sê dat sy soveel prestasies gedurende haar 16 jaar op aarde bereik het. “Sy het etlike krone en trofees gewen nadat sy haar hele lewe daaraan gewy het om aan skoonheidskompetisies deel te neem,” sê haar gesin. “Haar hoogsaangeskrewe talent as ŉ kontorsionis het reeds daartoe gelei dat sy talle professionele werksaanbiedinge gekry het en sy is onlangs gekies om ŉ pompom-meisie by haar skool te wees.” Buiten al hierdie prestasies, het Kailia ook ŉ liefde vir die lugvaartbedryf gehad. Sy het planne gehad om steeds in die vermaaklikheidsbedryf te werk, terwyl sy haar doelwit om ŉ kommersiële vlieënierslisensie te bekom, sou nastreef. Kailia het toevallig beroemd geraak nadat sy in die program oor die lewe van gesinne wie se kinders vir skoonheidskompetisies voorberei, verskyn het. Haar glimlag in die program het gewild geraak en sosialemediagebruikers het haar as die “grinnikende meisie” gedoop. Die meme van haar laggesig word steeds, jare later, geredelik op aanlyn forums gebruik. Kailia se familie het sedert haar afsterwe ŉ fonds in haar naam begin in die hoop dat die nodige hulpbronne aan kinders met selfmoordgedagtes verskaf sal word.